El document recull les actuacions dutes a terme davant la crisi humanitària a Moçambic, un dels països prioritaris de la cooperació catalana.
Imatge d'arxiu de la reunió extraordinària del Comitè Català d'Ajut Humanitari d'Emergències per la crisi humanitària a Moçambic que es va celebrar el 2 d'abril
El Govern ha presentat l'informe que recull la resposta catalana a la situació d'emergència i crisi humanitària provocada pel pas del cicló Idai a Moçambic el passat 14 de març.
Entre les actuacions dutes a terme per l'executiu català per fer-hi front, hi ha la d'activar el conveni amb l'Oficina d'Acció Humanitària de Nacions Unides (OCHA), al qual s'hi destinen un total de 290.000 euros anuals que, en aquest cas, s'han concretat en col·laboracions amb UNICEF i ACNUR.
A més, fins a finals d'abril, s'ha fet un seguiment continuat i permanent de la situació al país mitjançant de l'Agència Catalana de Cooperació al Desenvolupament (ACCD), que disposa d'un delegat permanent a Moçambic.
El Govern també ha establert contactes amb actors internacionals rellevants, com ara l'ONU Hàbitat.
En el marc d'aquesta resposta ràpida del Govern davant la crisi humanitària, el director general de Cooperació al Desenvolupament, Manel Vila, i la directora de l'ACCD, Carme Gual, van viatjar a Moçambic la setmana posterior al cicló per conèixer de primera mà la situació i refermar el compromís de Catalunya i la cooperació catalana amb el país.
El Departament d'Acció Exterior, Relacions Institucionals i Transparència va convocar el passat 2 d'abril el Comitè Català d'Ajut Humanitari d'Emergència (CCAHE), on hi van participar fins a 16 entitats i ONGs que estan treballant en l'emergència, amb l'objectiu de compartir la informació i coordinar les actuacions.
Les entitats assistents van posar en valor el fet que estar treballant sobre el terreny en projectes de desenvolupament els ha facilitat la reacció a l'emergència i la col·laboració amb les contraparts.
D'altra banda, l 'ACCD i el Departament de Territori i Sostenibilitat estan pendents de l'aprovació d'un projecte de la UE que promou una cooperació triangular amb Sud-àfrica per compartir experiències i estableix la participació d'ONU Hàbitat Moçambic per enfortir les capacitats en la prevenció d'emergències ciclòniques.
L'objectiu és potenciar, de forma alineada amb els Objectius de Desenvolupament Sostenible, la governança per millorar les polítiques públiques sostenibles de desenvolupament urbà, atendre les poblacions més vulnerables, augmentar la qualitat dels serveis públics i crear oportunitats de desenvolupament econòmic.
Amb aquest projecte, Catalunya esdevindria el màxim finançador a la regió moçambiquesa d'Inhambane.
La cooperació catalana a Moçambic
Des de fa molts anys, Moçambic és un dels països prioritaris de la cooperació catalana.
Aquesta prioritat es plasma en els 2.349.400 euros que el Govern ha destinat al país en els darrers anys, sobretot en els àmbits de la salut, la defensa dels drets de les dones i de les nenes, i la governança democràtica.
L'ACCD hi té un representant sobre el terreny, així com també hi ha presència de nombroses ONG catalanes i contraparts locals: Creu Roja de Catalunya, Arquitectura Sense Fronteres, Enginyeria Sense Fronteres, Ulls del Món o ISGlobal, entre d'altres.
A més, hi ha diversos acords de col·laboració consolidats, com l'Ajuntament de Barcelona amb la ciutat de Maputo, i la Generalitat de Catalunya i la Diputació de Barcelona amb la província d'Inhambane.
Des del Govern s'aposta per una política pública de país basada en la coordinació, la complementarietat i la col·laboració entre tots els actors de la cooperació catalana, públics i privats, i per consolidar un teixit d'aliances i de xarxes per tal de millorar l'eficàcia de les actuacions, especialment en situacions d'emergència humanitària.
Algunes xifres de la crisi humanitària
El 14 de març el cicló Idai, de força 4, va afectar greument Moçambic, a més de Malawi i Zimbabwe.
Els vents de 200 km/h i els 600 litres d'aigua que van caure en 12 hores, així com les pluges continuades, van provocar el desbordament de rius, greus inundacions arreu del país, la destrucció d'infraestructures i d'habitatges, i el malbaratament de gran part de les collites.
Tot just ara es comencen a restaurar els serveis d'aigua, electricitat i telèfon.
Davant la crisi humanitària, el govern de Moçambic va declarar l'estat d'emergència i va demanar ajuda internacional.
Les Nacions Unides consideren que aquest és el pitjor desastre meteorològic a l'hemisferi sud dels darrers anys.
Aquestes són algunes dades dels efectes del cicló Idai, segons l'últim informe de l'ONU, del 20 de maig:
Un mes després del cicló Idai, a finals d'abril, el cicló Kenneth va impactar el nord del país, tot i que els efectes no van ser tan devastadors com el primer.
La Comissió Europea s'ha compromès aquest dilluns 3 de juny a aportar 100 milions d'euros per ajudar Moçambic a recuperar-se dels efectes devastadors dels dos ciclons.
Les Nacions Unides el considera el pitjor desastre meteorològic a l'hemisferi sud dels darrers anys